แฟนคลับกดไลค์ ยกนิ้วให้ วรวรรณ ธาราภูมิ
ช่วงเวลาหลังเที่ยงคืน น่าจะเป็นเวลาพักผ่อนของใครหลายคน แต่ถ้าเปิดเว็บไซต์ facebook.com แล้วคลิกไปที่ &#8220;วรวรรณ ธาราภูมิ&#8221; ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง จะเห็นว่า เธอยังสนุกอยู่กับการโพสต์และแชร์ข้อความเด็ดๆ โดนๆ หยิกแกมหยอก ให้ความรู้ผสมกับความบันเทิงอย่างสนุกสนาน
6 มี.ค. 2556

ช่วงเวลาหลังเที่ยงคืน น่าจะเป็นเวลาพักผ่อนของใครหลายคน แต่ถ้าเปิดเว็บไซต์ facebook.com แล้วคลิกไปที่ “วรวรรณ ธาราภูมิ” ประธานเจ้าหน้าที่บริหาร บริษัทหลักทรัพย์จัดการกองทุนรวม (บลจ.) บัวหลวง จะเห็นว่า เธอยังสนุกอยู่กับการโพสต์และแชร์ข้อความเด็ดๆ โดนๆ หยิกแกมหยอก ให้ความรู้ผสมกับความบันเทิงอย่างสนุกสนาน 
เพราะเธอหวังจะเป็น “Investment Entertainer” หรือผู้ให้ความบันเทิงด้านการลงทุน มากกว่าที่จะเป็น “กูรู” 
“พี่เป็นคนตลก ถ้ามีคนบอกว่า พี่เป็นกูรู พี่จะบอกว่า ไม่ใช่ พี่เป็น ‘กูไม่รู้’ ต่างหาก (พร้อมกับหัวเราะร่วนอย่างอารมณ์ดี) และพี่จะเป็น Investment Entertainer ทำให้คนมีความสุข แบ่งปันสิ่งดีๆ ให้กัน คาดหวังให้คนที่เข้ามาอ่านสนุก” วรวรรณ หรือ พี่ตู่ ของน้องๆ บอกเจตนาที่ลุกขึ้นแสดงความเห็นและมุมมองต่างๆ ผ่านทางสังคมออนไลน์
วรวรรณ เล่าว่า หลงเข้ามาในสังคมออนไลน์เมื่อเดือน ส.ค.ปี 2554 เริ่มจากไปอ่านและคอมเมนต์ของคนอื่นก่อน และเริ่มเขียนบทความทางเศรษฐกิจที่ภาษาง่ายๆ ทยอยลงเป็นตอนๆ ซึ่งได้รับการตอบรับที่ดี และมีแฟนคลับบอกว่า ติดงอมแงมเหมือน “ละครหลังข่าว” 
“ตรงนี้พี่ถือเป็นพื้นที่ส่วนตัว เพราะฉะนั้นอย่าคาดหวังว่า พี่จะตอบคำถามที่เกี่ยวกับบริษัทในตอนตีสอง และพี่ก็อยากจะบ่นเรื่องการเมืองก็ทำได้ จะเขียนเรื่องตลกทะลึ่งก็ได้ แล้วแต่ความรู้สึกของพี่ ซึ่ง 99% จะโพสต์ด้วยความตั้งใจ แต่มี 1% คือ โพสต์ด้วยความหงุดหงิด โดยเฉพาะคนที่ถามคำถามเดิมจะแค้นมาก เพราะไม่รู้จะไลค์ จะแชร์ไปทำไมถ้าไม่เคยอ่าน” 
และจนถึงตอนนี้ เฟซบุ๊ก ของ วรวรรณ ธาราภูมิ มีเพื่อนและผู้ติดตามรวมกันเกือบ 8,000 คนแล้ว
เมื่อ “โพสต์ทูเดย์” ขอสัมภาษณ์ วรวรรณ ในฐานะที่เป็นผู้บริหาร บลจ.ที่ใช้สังคมออนไลน์ให้ความรู้กับคนทั่วไป วรวรรณ บอกว่า ถ้าจะเขียนเรื่องนี้ต้องถาม “แฟนคลับตัวจริง” เลยจะดีกว่า และไม่น่าเชื่อว่า พวกเขาใช้เวลารวมพลกันไม่กี่ชั่วโมงก็ได้แฟนคลับกลุ่มใหญ่ที่พร้อมจะให้ความเห็นว่า ทำไมพวกเขาถึงติดตาม พวกเขาคิดอย่างไร และพวกเขาได้อะไรจากผู้หญิงคนนี้ 
“ผู้หญิงคนนี้เกิดมาเพื่อเป็น Investment Entertainer จริงๆ เขียนทุกอย่างสนุกไปหมด ไม่ต้องใช้ภาษาเทพ ก็ทำให้คนทั่วไปเข้าใจเรื่องเศรษฐกิจ การลงทุนได้ และน่าจะเป็นอันดับหนึ่งใน facebook ที่จะต้องเข้าไปอ่าน” มณฑา สังคมประเสริฐ หนึ่งในแฟนคลับรุ่นใหญ่ให้ความเห็น
ขณะที่ ธำรง อนันต์ทวีผล ผู้ชายวัยทำงาน บอกว่า “พี่ตู่ ไม่เหมือนในจินตนาการ เพราะคิดไว้ว่า ผู้จัดการกองทุนต้องเคร่งเครียด แต่พี่ตู่ตลกอารมณ์ดี” โดยที่เขาติดตามอ่านข้อมูลการลงทุนทุกคืน เพราะมั่นใจว่า เป็นข้อมูลที่เป็นจริง และยังแทรกผสมด้วยมุขตลก อ่านแล้วสบายใจ แต่ที่เขาสงสัย คือ “พี่ตู่เอาเวลาไหนไปพักผ่อน”
ฉัตรชัย มั่นคงประไพ เจ้าของธุรกิจที่อยากจะเป็นนักลงทุนเต็มเวลา บอกว่า “ไม่เล่นเฟซบุ๊ก แต่สมัครไว้รับข่าวสารจากพี่ตู่” โดยเขาเริ่มสนใจศึกษาเรื่องการลงทุนมาเมื่อ 2 ปีก่อน และด้วย “ต้นทุนความรู้น้อย ต้องเดินทางลัด ด้วยการลงทุนกองทุนรวม”
ญาณินทร์ เลาหวณิช บอกว่า “เดี๋ยวนี้ข้อมูลในอินเทอร์เน็ต ในเฟซบุ๊ก มีเยอะมาก ต้องเลือกอ่านข้อมูลบางอย่างที่มีความสำคัญ แต่บางทีก็ไม่รู้ที่มาของข้อมูลทำให้เชื่อข้อมูลผิดๆ และตัดสินใจผิด” เพราะฉะนั้นเขาจึงเลือกที่จะติดตามอ่านข้อมูลสรุปจากเฟซบุ๊กของวรวรรณ 
ณัฐพล วารีศรศักดิ์ ที่ทำธุรกิจส่วนตัวควบคู่ไปกับการลงทุนหุ้น บอกว่า เขาเจอวรวรรณครั้งแรกในรายการโทรทัศน์ที่เกี่ยวกับการลงทุน ความคิดของเขาที่มีต่อ วรวรรณ ในตอนนั้น คือ “ผู้หญิงคนนี้แปลก เมื่อก่อนเข้าใจว่า คนทำงานทางการเงินต้องเคร่งขรึม แต่พี่ตู่สามารถทำเรื่องเครียดให้ไม่เครียดได้”
หลังจากนั้น เขาก็ติดตามตลอด โดยนำไปปรับใช้ในการตัดสินใจลงทุนของเขาด้วย
“วรวรรณแฟนคลับ” ไม่ได้มีแต่หนุ่มสาววัยทำงานเท่านั้น แต่ยังถูกใจวัยรุ่นอีกด้วย 
ทวีพร จันทรวาสน์ นักศึกษามหาวิทยาลัยรามคำแหง บอกว่า เขาติดตาม “เซเลบ” ในแวดวงการลงทุนอยู่หลายคน เพราะอยากรู้มุมมองของมืออาชีพและเขายืนยันว่าไม่ว่าผลงานของ บลจ.บัวหลวงจะเป็นอย่างไร เขาจะติดตามอ่านต่อไปอย่างไม่มีข้อแม้
นฤพล รัชตะสมบูรณ์ เด็กหนุ่มวัย 24 ปี บอกว่า “สิ่งที่พี่ตู่ทำอยู่ ไม่ใช่ใครก็ทำได้ เพราะเป็นการทำด้วยใจที่อยากให้ อยากแบ่งปัน ไม่ได้ทำเพื่อการตลาด แต่การตลาดอาจจะเป็นผลพลอยได้ ซึ่งคงจะเป็นแค่ส่วนน้อย” 
เช่นเดียวกับ ประสิทธิ์ ฤกษ์อำนวยโชค ที่ช่วยยืนยันว่า “พี่ตู่ไม่เคยขายของ ไม่เคยบอกว่าการลงทุนที่ดีที่สุดคือกองทุนรวม ไม่พยายามเชียร์กองทุนตัวเอง แต่จะให้ข้อมูลที่เป็นกลาง ซึ่งเป็นเสน่ห์ของพี่ตู่” 
น่าจะเป็นเรื่องจริงที่บอกว่า ไม่มีเรื่อง “การตลาด” ในเฟซบุ๊กของ วรวรรณ เพราะ 90% ของแฟนคลับที่รวมตัวกันมาในวันนั้น ไม่ได้ลงทุนกับ บลจ.บัวหลวง
ขณะที่ วรวรรณ เองก็บอกว่า “อย่ามองว่าเป็นการตลาด แต่เป็นการให้ความรู้ ซึ่งพี่อยากให้ผู้บริหารท่านอื่นๆ ทำด้วย แต่อย่าทำด้วยความโลภทางธุรกิจ เพราะในท้ายที่สุดจะไม่ได้มิตรภาพ”